Ukalata ughwa bhubhili ughwa Paabhuli ku
Bhatesaloniike
Shiisho shikutangila
Ukalata uyu akasimbighwa nu Paabhuli bhwo akabhalilo akapimba kaakinda ukufuma bhwo aasimba ukalata ughwa kwanda. UPaabhuli akasimba ukalata uyu bhwo ali mu kaaya aka Kolinti. Akabhasimbilagha abhiitiki abha mu kaaya aka Tesaloniike.
Shikulangisha ukuti abhiitiki abha mu kaaya aka Tesaloniike bhatakashaaghanianga akiisa inongwa isha mashiku agha bhumalilo ni nongwa iya kwisa ukwa Yeesu ulwa bhubhili. Ku nongwa iyo, abhiitiki bhamu bhakaleka ukubhomba imbombo paapo bhakiinongʼonagha ukuti ukwisa ukwa Yeesu ulwa bhubhili kuli papiipi.
Inyango iya Paabhuli iya kusimba ukalata uyu yikabha ya kubhamanyisha akiisa nu kushimikisha ukuti ukwisa ukwa Yeesu ulwa bhubhili pa chiisu, kukaali. Soona akabhakashanga abhiitiki abho ukuti bheendelelaghe ukwikaakila ukubhomba imbombo shaabho.
1
Ukulamuka ukwa Paabhuli
1 Ukalata uyu akufuma kukwangu une ni Paabhuli, uSilwani* pamupeene nu Tiimoti. Tukubhalamuka umwe mwe chibhughutila icha bhiitiki mwe mukwikala mu kaaya aka Tesaloniike, mwe muli pamupeene nu Chaala uTaata ghwitu nu Malafyale uYeesu Kilisiti. 2 Tukusuuma ukuti ichisa nu lutengaano ukufuma kwa Chaala uTaata ghwitu na kwa Malafyale uYeesu Kilisiti fibhange pamupeene nuumwe mweshi.
Ubhulongi ubhwa Chaala pi ishiku ilya bhumalilo
3 Mwe bhiitiki bhanyiitu, tukulondighwa ukumupaalisha uChaala akabhalilo kooshi ku nongwa yiinyu ku nongwa iya kuti mukwendelela ukukula akiisa mu lwitiko, soona ukughanana kwinyu mwibheene-bheene kukwongela ngaani. 4 Yo yiiyo nongwa iyi nuutwe tukwifuna pakati pa bhiitiki abha fipanga ifya Chaala ku nongwa iya bhukifu bhwinyu, nu lwitiko lwinyu luulwo muli nalwo ni ndamyo shiinyu shooshi shiisho mukushaagha.
5 Isho shooshi shikulangisha ukuti uChaala indiakabhalonge abhandu bhooshi mu bhwanalooli nu kuti pabhumalilo indiakabhabhaghishe umwe ukwingila mu chitangalala chaake† chiicho mukutaamighwa ku nongwa yaake. 6 Ku nongwa iya kuti uChaala akubhalonga abhandu mu bhwanalooli, indiakabhape ulufundo bhala bhooshi bhaabho bhakubhapelela indamyo umwe. 7 Soona, nuumwe mwe mukutaamighwa, indiakabhapele ukuti mutuushange pamupeene nuutwe, akabhalilo kaako uMalafyale uYeesu indiakasetulighwe pabhwelu ukufuma kumwanya bhwo akalabhi aka mulilo pamupeene na bhandumi bhaake abha maka fimushunguuliile. 8 Umwene indiakiise pakubhafunda abhandu bhala bhaabho bhakumukaana uChaala na bhala bhaabho bhatakuyiitika iNongwa iNyiisa iya Malafyale ghwitu uYeesu Kilisiti. 9 Indiakabhafunde abhandu abho ku lupyuto ulukulu ulwa bhwila na bhwila nu kubhabhiika kubhutali nu Malafyale nu bhukulumba bhwake ubhukulu. 10 Ulufundo ulwo indilukabhombighwe pi ishiku lila liilyo uMalafyale uYeesu indiakiise ukufuma kumwanya ukuti abhandu bhamupaalaghe nu kumughindika ku nongwa iya shila shiisho abhombite ku bhiitiki bhaake.‡ Nuumwe indimukabhe mwe bhamu mu bhandu abho ku nongwa iya kuyiitika inongwa iyo yiiyo tukabhabhuula.
UPaabhuli akubhiipuutila aBhatesaloniike
11 Ku nongwa iyo, tukubhiipuutila kwa Chaala akabhalilo kooshi ukuti abhabhaghishe ukwikala ukukongana na muumwo abhiitishiishe. Tukumusuuma ukuti abhapange amaka agha kubhomba shiisho bhwighane bhwake nu kubhomba shila shiisho shikughendelana nu lwitiko lwinyu. 12 Tukusuuma ulwo ukuti ingamu iya Malafyale ghwitu uYeesu Kilisiti yipaalighwange ku nongwa iya shiisho abhabhombiile, soona nuumwe mupaalighwange naghwe. Isho indishibhombighwange ulwo ukukongana ni chisa icha Chaala ghwitu ni cha Malafyale uYeesu Kilisiti.
* 1:1 USilwani Iyi ngamu inine iya Siila (Mbombo isha Bhatumighwa 15:22; 17:15). † 1:5 Ichitangalala chaake Bhelenga ishu ilya Ichitangalala icha Chaala ku Mashu aMaheesha. ‡ 1:10 Abhiitiki bhaake Bhelenga ishu ilya Abheelu ku Mashu aMaheesha.